Na temelju članka 113. stavka 2. podstavka 4. Statuta Akademije za umjetnost i kulturu u Osijek, Vijeće Akademije na 10. sjednici u akademskoj godini 2018./2019. održanoj 24. travnja, pod točkom 5. dnevnog reda, donijelo je

**PRAVILNIK O ORGANIZACIJI SUSTAVA KVALITETE VISOKOG OBRAZOVANJA NA AKADEMIJI ZA UMJETNOST I KULTURU U OSIJEKU**

**I TEMELJNE ODREDBE**

**Članak 1.**

Pravilnikom o organizaciji sustava kvalitete visokog obrazovanja na Sveučilištu Josipa Jurja Strossmayera u Osijeku Akademije za umjetnost i kulturu u Osijeku (u daljnjem tekstu: Pravilnik) utvrđuje se organizacija, djelovanje i područje vrednovanja sustava kvalitete visokog obrazovanja na Sveučilištu Josipa Jurja Strossmayera u Osijeku Akademije za umjetnost i kulturu u Osijeku (u daljnjem tekstu: Akademija).

**Članak 2.**

Cilj organizacije sustava kvalitete visokog obrazovanja (u daljnjem tekstu: sustav kvalitete) na Akademiji je definiranje i praćenje pokazatelja kvalitete te utvrđivanje i provođenje aktivnosti i postupaka pomoću kojih će se postizati unapređivanje i osiguravanje kvalitete u funkcioniranju svih struktura (uprava, nastavnici, stručno administrativne službe, stručna tijela za kvalitetu, studenti) na Akademiji.

**Članak 3.**

(1) Sustav kvalitete na Akademiji obuhvaća dionike iz svih struktura na Akademiji kao i vanjske dionike s kojima Akademija kontinuirano održava suradnju i prikuplja povratne informacije koje koristi u aktivnostima unapređenja kvalitete.

(2) Pri organizaciji sustava kvalitete na Akademiji uzimaju se u obzir specifičnosti u području znanosti, umjetnosti i visokog obrazovanja.

**II ORGANIZACIJA SUSTAVA KVALITETE**

**II 1. Stručna tijela**

**Članak 4.**

Sustav za osiguranje kvalitete na Akademiji čine:

* Ured za unaprjeđenje i osiguranje kvalitete visokog obrazovanja (u daljnjem tekstu: Ured) i
* Povjerenstvo za unaprjeđivanje i osiguranje kvalitete visokog obrazovanja (u daljnjem tekstu: Povjerenstvo)

**II 1.1. Ured za unapređivanje i osiguravanje kvalitete visokog obrazovanja**

**Članak 5.**

Ured je ustrojbena jedinica u Tajništvu Akademije, koja djeluje usklađeno sa Sveučilišnim centrom za unaprjeđenje i osiguranje kvalitete visokog obrazovanja Sveučilišta Josipa Jurja Strossmayera u Osijeku (u daljnjem tekstu: Centar) i nadležan za organizaciju, praćenje, provođenje i prosudbu svih aktivnosti vezanih uz osiguravanje i unapređivanje kvalitete visokog obrazovanja na Akademiji.

**Članak 6.**

(1) Ured je obvezan o svim poduzetim aktivnostima izvještavati Povjerenstvo za praćenje i osiguravanje kvalitete visokog obrazovanja.

(2) Za rad Ureda odgovoran je voditelj.

**II 1.2. Povjerenstvo za praćenje i osiguravanje kvalitete visokog obrazovanja**

**Članak 7.**

(1) Povjerenstvo za praćenje i osiguravanje kvalitete visokog obrazovanja (u daljnjem tekstu: Povjerenstvo) odlukom imenuje Vijeće Akademije.

(2) Povjerenstvo je obvezno najmanje jednom godišnje u utvrđenim rokovima podnositi izvješće o svom djelovanju Prodekanu za umjetnost, kvalitetu i strategiju te Vijeću Akademije.

(3) Povjerenstvo može prilagoditi postupke sustava kvalitete sukladno vlastitim potrebama.

(4) Povjerenstvo saziva predsjednik Povjerenstva na osobnu inicijativu ili na zahtjev dekana.

**II 1.2.1. Sastav Povjerenstva**

**Članak 8.**

(1) Povjerenstvo čini sedam (7) članova:

* dva (2) predstavnika nastavnika izabranih u znanstveno/umjetničko-nastavno zvanje;
* predstavnik nastavnika izabranih u nastavna zvanja;
* predstavnik suradnika izabranih u suradničko zvanje asistenta;
* predstavnik studenata;
* dva (2) predstavnika vanjskih dionika.

(2) Mandat Povjerenstva traje četiri (4) godine. Ista osoba može biti ponovno imenovana.

**II 1.2.2. Djelokrug rada**

**Članak 9.**

(1) Povjerenstvo organizira, koordinira i provodi postupke unutarnjeg vrednovanja, razvija institucijske mehanizme osiguravanja, unapređenja i promicanja kvalitete na Akademiji te izrađuje godišnji i dugoročni plan aktivnosti sukladno Pravilniku o ustroju i djelovanju sustava za osiguranje kvalitete na Sveučilištu Josipa Jurja Strossmayera u Osijeku.

(2) Navedeni postupci uključuju sljedeće elemente:

* samoanalizu
* definiranje i razvijanje pokazatelja kvalitete
* sudjelovanje studenata u praćenju kvalitete provedbe studija
* istraživanje uspješnosti studiranja, posebno uzroka nekvalitetnog, predugog i neefikasnog studiranja
* analiza i istraživanje postupaka za ocjenu kompetencije nastavnog osoblja
* osiguravanje i praćenje usavršavanja sveučilišnih nastavnika (cjeloživotno obrazovanje)
* osiguravanje i praćenje usavršavanja administrativnog i tehničkog osoblja
* obradu pokazatelja unapređenja nastave
* ocjenu kvalitete općih i posebnih kompetencija ostvarenih studijskim Programom
* definiranje i uvođenje obveznih standardiziranih protokola za administrativne aktivnosti

(3) Povjerenstvo u suradnji s Prodekanom za umjetnost, kvalitetu i strategiju te Sveučilišnim centrom za unapređenje i osiguranje kvalitete visokog obrazovanja Sveučilišta Josipa Jurja Strossmayera u Osijeku:

* planira strategiju unapređenja kvalitete na Akademiji
* provodi program procjene i unapređenja kvalitete Akademije
* koordinira provedbu projekata za profesionalni i stručni razvoj kadrova u području kvalitete

**III PODRUČJE VREDNOVANJA**

**Članak 10.**

Područje vrednovanja sustava kvalitete na Akademiji obuhvaća:

* aktivnosti, pravila i postupke kontinuiranog unapređivanja i osiguravanja kvalitete
* kvalitetu funkcioniranja nastavnog procesa (podučavanje, učenje, ocjenjivanje)
* studijske programe
* kvalitetu resursa za učenje i pomoć studentima (postojanje i opremljenost, stručnost i postupanje osoblja)
* praćenje i analizu pokazatelja kvalitete te unapređenje kvalitete u odnosu na studente, nastavu i

nastavnike, stručno-administrativne službe, znanstvenoistraživački i razvojno-stručni rad

* osiguravanje i unapređenje kvalitete nastavnog osoblja
* javno i interno informiranje o sustavu kvalitete
* javnost djelovanja

**IV PRIJELAZNE I ZAVRŠNE ODREDBE**

**Članak 11.**

Imenovani članovi Povjerenstva nastavljaju s radom do isteka mandata na koji su imenovani.

**Članak 12**.

(1) Ovaj Pravilnik donosi Vijeće Akademije.

(2) Izmjene i dopune ovog Pravilnika vrše se na način na koji je Pravilnik donesen.

**Članak 13.**

Navođenje te označavanje imenica: nastavnik, suradnik, student i sl. u muškom rodu u ovom Pravilniku ne može se ni u kojem smislu tumačiti kao osnova za spolnu/rodnu diskriminaciju ili privilegiranje.

**Članak 14.**

Ovaj Pravilnik stupa na snagu danom donošenja.

**D e k a n i c a**

**Prof. dr. sc. Helena Sablić Tomić**